**ແຜນແມ່ບົດ ວ່າດ້ວຍ ການສ້າງຄູ່ຮ່ວມຊາຕາກໍາ ລາວ-ຈີນ**

**ລະຫວ່າງ ພັກປະຊາຊົນປະຕິວັດລາວ ກັບ ພັກກອມມູນິດຈີນ**

**(ປີ 2024 - 2028)**

**ພາກທີ I : ຄໍານໍາ**

 ລາວ ແລະ ຈີນ ເປັນປະເທດເພື່ອນບ້ານມິດຕະພາບສັງຄົມນິຍົມທີ່ມີພູຮ່ວມສາຍ, ມີແມ່ນໍ້າຮ່ວມຍອດ, ມີອະນາຄົດຕິດພັນ ແລະ ມີໂຊກຊາຕາຮ່ວມກັນ. ໃນເດືອນເມສາ 2019, ຜູ້ນຳສູງສຸດຂອງ 2 ພັກ, 2 ລັດ ໄດ້ຮ່ວມກັນລົງນາມ “ແຜນແມ່ບົດ ວ່າດ້ວຍ ການສ້າງຄູ່ຮ່ວມຊາຕາກໍາ ລາວ-ຈີນ ລະຫວ່າງ ພັກປະຊາຊົນປະຕິວັດລາວ ກັບ ພັກກອມມູນິດຈີນ” (ເຊິ່ງຕໍ່ໄປນີ້ເອີ້ນຫຍໍ້ວ່າ “ແຜນແມ່ບົດ”), ເຊິ່ງໄດ້ກໍານົດ “ 5 ແຜນປະຕິບັດງານ” ໃນໄລຍະ 5 ປີ ໃນການຊຸກຍູ້ການປະສານສົມທົບດ້ານຍຸດທະສາດ, ສ້າງຄວາມໄວ້ເນື້ອເຊື່ອໃຈກັນ, ຊຸກຍູ້ການຮ່ວມມືທີ່ເປັນຮູບປະທຳ, ການເຊື່ອມໂຍງເຊື່ອມຈອດກັນ, ການສ້າງສະຖຽນລະພາບ ແລະ ຄວາມໝັ້ນຄົງທາງການເມືອງ, ການແລກປ່ຽນດ້ານວັດທະນະທຳ-ສັງຄົມ ແລະ ການທ່ອງທ່ຽວ, ຊຸກຍູ້ການພັດທະນາສີຂຽວ ແລະ ການພັດທະນາແບບຍືນຍົງ ເຊິ່ງໄດ້ເປີດສັງກາດໃໝ່ ແຫ່ງ ການສ້າງຄູ່ຮ່ວມຊາຕາກຳ ລາວ-ຈີນ.

 ໃນໄລຍະ 5 ປີຜ່ານມາ, ພາຍໃຕ້ທິດນໍາທາງດ້ານຍຸດທະສາດຂອງ ການນຳຂັ້ນສູງສຸດຂອງ 2 ພັກ, 2 ລັດ; ສອງຝ່າຍ ໄດ້ຢຶດຖືການຮ່ວມມືດ້ວຍຄວາມໄວ້ເນື້ອເຊື່ອໃຈກັນ, ຮ່ວມກັນສະແຫວງຫາການພັດທະນາ, ຊ່ວຍເຫຼືອກັນດ້ວຍຄວາມຈິງໃຈ ເພື່ອພ້ອມກັນຮັບມືກັບສິ່ງທ້າທາຍ, ປະຕິບັດຕາມເນື້ອໃນຈິດໃຈ ແຫ່ງການສ້າງຄູ່ຮ່ວມຊາຕາກຳຢ່າງແທ້ຈິງ. ໃນການປະເຊີນກັບການລະບາດຂອງພະຍາດໂຄວິດ-19 ຢ່າງຮ້າຍແຮງໃນຮອບສັດຕະວັດ ໃນທົ່ວໂລກ, ສອງຝ່າຍ ໄດ້ສະໜັບສະໜູນເຊິ່ງກັນແລະກັນ, ພ້ອມກັນຜ່ານຜ່າຄວາມຫຍຸ້ງຍາກດັ່ງກ່າວ ໂດຍໄດ້ມີການປະຕິບັດມາດຕະການຕົວຈິງ ໃນການປົກປ້ອງຊີວິດ ແລະ ສຸຂະພາບຂອງປະຊາຊົນສອງຊາດ. ຕໍ່ຄວາມມຸ່ງມາດປາຖະໜາຮ່ວມຂອງປະຊາຊົນສອງຊາດ, ສອງຝ່າຍ ໄດ້ຈັບມືຄຽງບ່າຄຽງໄຫຼ່ ຮ່ວມກັນກ້າວໄປສູ່ສັງກາດໃໝ່ ຂອງ ການພົວພັນຮ່ວມມື ທີ່ມີຄຸນນະພາບສູງ ລະຫວ່າງ ສອງປະເທດ, ໂດຍສະເພາະ ໄດ້ຖືເອົາເສັ້ນທາງລົດໄຟ ລາວ-ຈີນ ເປັນເສັ້ນທາງແຫ່ງຄວາມຜາສຸກ, ເສັ້ນທາງແຫ່ງການພັດທະນາ ແລະ ເສັ້ນທາງແຫ່ງໄມຕີຈິດມິດຕະພາບ ລະຫວ່າງ ປະຊາຊົນ 2 ຊາດ ລາວ-ຈີນ, ນຳເອົາຄວາມຮັ່ງມີຜາສຸກຢ່າງຫຼວງຫຼາຍມາສູ່ 2 ປະເທດ ແລະ ປະຊາຊົນ 2 ຊາດ. ຕໍ່ໜ້າສະພາບແວດລ້ອມສາກົນ ທີ່ສະຫຼັບຊັບຊ້ອນ, ສອງຝ່າຍ ໄດ້ປະສານສົມທົບຢ່າງແໜ້ນແຟ້ນ, ສາມັກຄີຮ່ວມມື, ສະໜັບສະໜູນເຊິ່ງກັນແລະກັນຢ່າງເດັດດ່ຽວ ໃນບັນຫາທີ່ກ່ຽວພັນເຖິງຜົນປະໂຫຍດອັນເປັນແກນສານຂອງກັນແລະກັນ ເພື່ອໃຫ້ກາຍເປັນຕົວແບບ ໃນການສ້າງການພົວພັນສາກົນແບບໃໝ່.

 ໝາກຜົນທາງດ້ານພຶດຕິກຳຂອງ ການສ້າງຄູ່ຮ່ວມຊາຕາກຳ ລາວ-ຈີນ ໄດ້ຢັ້ງຢືນວ່າ ໂຊກຊາຕາມວນມະນຸດ ມີທັງການບິແບ່ງຄວາມຜາສຸກ ແລະ ຄວາມທຸກນຳກັນ, ບັນດາປະເທດ ມີຜົນປະໂຫຍດຕິດພັນກັນຢ່າງແໜ້ນແຟ້ນ, ສະນັ້ນ ການສ້າງປະຊາຄົມຮ່ວມຊາຕາກຳມວນມະນຸດໂລກ ແມ່ນສອດຄ່ອງກັບຄວາມຮຽກຮ້ອງຕ້ອງການ ຂອງປະຊາຊົນບັນດາປະເທດໃນໂລກ. ປະຈຸບັນ, ສະພາບການຂອງໂລກ ມີຄວາມສະຫຼັບຊັບຊ້ອນ, ມີການຜັນແປຢ່າງໄວວາ ໃນຮອບ 100 ປີ, ສັງຄົມມະນຸດ ພວມປະເຊີນກັບສິ່ງທ້າທາຍ ທີ່ບໍ່ເຄີຍມີມາກ່ອນ. ຕໍ່ໜ້າສະພາບການປ່ຽນແປງຂອງໂລກ, ການປ່ຽນແປງຂອງຍຸກສະໄໝ ແລະ​ ການປ່ຽນແປງທີ່ເປັນປະຫວັດສາດ, ສອງຝ່າຍ ໄດ້ເປັນເອກະພາບກັນເຫັນວ່າ ຕ້ອງຢຶດໝັ້ນການຮ່ວມມື ແລະ ບໍ່ກະທໍາໃນສິ່ງທີ່ຈະຂັດກັນ; ຢຶດໝັ້ນການເປີດປະຕູສູ່ພາຍນອກ ໂດຍບໍ່ຈໍາກັດຮັດແຄບ; ຢຶດໝັ້ນການຮ່ວມມື ຕ່າງຝ່າຍຕ່າງມີຜົນປະໂຫຍດ, ບໍ່ແຂ່ງຂັນ ແກ້ງແຍ້ງ ໂດຍມີແຕ່ຝ່າຍດຽວໄດ້ຮັບຜົນປະໂຫຍດ; ເດັດດ່ຽວຄັດຄ້ານລັດທິເຈົ້າອຳນາດ ແລະ ອຳນາດບາດໃຫຍ່ທາງການເມືອງທຸກຮູບແບບ, ຄັດຄ້ານການດໍາເນີນ “ສົງຄາມເຢັນ” ຄັ້ງໃໝ່; ຄັດຄ້ານການແຊກແຊງກິດຈະການພາຍໃນຂອງປະເທດອື່ນ, ຄັດຄ້ານການປະຕິບັດສອງມາດຕະຖານ, ຄັດຄ້ານການສ້າງພັນທະມິດ ແລະ ກຸ່ມກ້ອນ ທີ່ແນ່ໃສ່ຈຳກັດປະເທດອື່ນ. ສອງຝ່າຍ ຍິນດີຮ່ວມມືກັນ ໃນການຈັດຕັ້ງປະຕິບັດ ຂໍ້ລິເລີ່ມ ວ່າດ້ວຍ ການພັດທະນາທົ່ວໂລກ, ຂໍ້ລິເລີ່ມ ວ່າດ້ວຍ ຄວາມໝັ້ນຄົງທົ່ວໂລກ ແລະ ຂໍ້ລິເລີ່ມ ວ່າດ້ວຍ ອາລິຍະທຳທົ່ວໂລກ; ພ້ອມທັງຮ່ວມກັນເຊີດຊູຄຸນຄ່າລວມ ແຫ່ງ ສັນຕິພາບ, ການພັດທະນາ, ຄວາມເທົ່າທຽມກັນ, ຄວາມຍຸຕິທຳ, ປະຊາທິປະໄຕ ແລະ ເສລີພາບ ຂອງມວນມະນຸດ; ພ້ອມກັນສະແຫວງຫາເສັ້ນທາງ ແຫ່ງການຫັນເປັນທັນສະໄໝ ຂອງມວນມະນຸດ, ບໍ່ລົດລະໃນການສ້າງອະນາຄົດທີ່ສວຍງາມກວ່າ ຂອງມວນມະນຸດ.

 ເພື່ອກຳນົດທິດທາງລວມ ແລະ ຫຼັກການ ໃນການເສີມຂະຫຍາຍສາຍພົວພັນ ລະຫວ່າງ 2 ພັກ, 2 ລັດ ໃນໄລຍະຕໍ່ໜ້າ, ຊຸກຍູ້ການສ້າງຄູ່ຮ່ວມຊາຕາກໍາ ລາວ-ຈີນ ໃຫ້ດໍາເນີນໄປຢ່າງໝັ້ນທ່ຽງ ແລະ ຍາວນານ,​ ບົນພື້ນຖານຍຶດໝັ້ນການເຄົາລົບ ແລະ ໄວ້ເນື້ອເຊື່ອໃຈກັນທາງການເມືອງ, ມີຜົນປະໂຫຍດຮ່ວມກັນ ທາງດ້ານເສດຖະກິດ, ຊ່ວຍເຫຼືອ ແລະ ປົກປ້ອງກັນທາງດ້ານຄວາມໝັ້ນຄົງ, ເຂົ້າອົກເຂົ້າໃຈ ແລະ ໃກ້ຊິດກັນ ທາງດ້ານວັດທະນະທຳ-ສັງຄົມ, ຢູ່ຮ່ວມກັນ ແລະ ຄຸ້ມຄອງຮ່ວມກັນທາງດ້ານລະບົບນິເວດ ແລະ ສິ່ງແວດລ້ອມ, ສອງຝ່າຍ ເຫັນດີເປັນເອກະພາບກັນ ໃນການສືບຕໍ່ລົງນາມ ແລະ ຈັດຕັ້ງປະຕິບັດແຜນແມ່ບົດສະບັບໃໝ່ ທີ່ມີກຳນົດ 5 ປີ ເພື່ອພ້ອມກັນສ້າງຄູ່ຮ່ວມຊາຕາກຳ ລາວ-ຈີນ ໃຫ້ມີມາດຕະຖານສູງ, ມີຄຸນນະພາບສູງ, ມີລະດັບສູງ, ປະກອບສ່ວນຢ່າງຕັ້ງໜ້າ ແລະ ກາຍເປັນຕົວແບບ ໃນການສ້າງປະຊາຄົມຄູ່ຮ່ວມຊາຕາກຳຂອງມວນມະນຸດໂລກ.

 **ພາກທີ II : ການຮ່ວມມືໃນຂົງເຂດຕ່າງໆ.**

 **I. ຂົງເຂດການເມືອງ**

 ໂດຍຖືເອົາຄຳເຫັນທີ່ເປັນເອກະພາບ ລະຫວ່າງ ການນຳສູງສຸດຂອງ 2 ພັກ, 2 ລັດ ເປັນທິດນຳ ໃນການລົງເລິກຄວາມໄວ້ເນື້ອເຊື່ອໃຈກັນ ທາງດ້ານການເມືອງ, ເພີ່ມທະວີຄວາມເຂົ້າອົກເຂົ້າໃຈກັນ ທາງດ້ານຍຸດທະສາດ, ປະສານສົມທົບກັນຢ່າງໃກ້ຊິດໃນບັນຫາພາກພື້ນ ແລະ ສາກົນ ເພື່ອຊຸກຍູ້ສາຍພົວພັນ ລາວ-ຈີນ ໄດ້ຮັບການພັດທະນາຢ່າງຫຼວງຫຼາຍກວ່າເກົ່າ ໃນໄລຍະໃໝ່.

 1. ເສີມຂະຫາຍບົດບາດໃນການຊີ້ທິດເຍືອງທາງ ຂອງການນໍາຂັ້ນສູງ, ເພີ່ມທະວີການພົບປະແລກປ່ຽນ, ໄປມາຫາສູ່ກັນ ລະຫວ່າງ ການນຳຂັ້ນສູງຂອງ 2 ພັກ, 2 ລັດ ໂດຍສະເພາະແມ່ນ ການເສີມສ້າງຄວາມເຂົ້າອົກເຂົ້າໃຈກັນທາງດ້ານຍຸດທະສາດ ລະຫວ່າງ ການນຳສູງສຸດຂອງ 2 ຝ່າຍ ໂດຍຜ່ານຮູບແບບການແລກປ່ຽນຢ້ຽມຢາມ, ການພົບປະ ແລະ ລົມໂທລະສັບທາງໄກ, ການແລກປ່ຽນສານ-ຈົດໝາຍ, ການພົບປະກັນໃນເວທີຫຼາຍຝ່າຍ ແລະ ຮູບການອື່ນໆ, ລົງເລິກແລກປ່ຽນຄໍາຄິດເຫັນນໍາກັນ ໃນບັນຫາໃຫຍ່ທີ່ສຳຄັນຂອງ 2 ຝ່າຍ, ບັນຫາສະພາບການພາກພື້ນ ແລະ ສາກົນ ຢ່າງທັນການ, ກຳແໜ້ນທິດທາງການພັດທະນາ ຂອງ ສາຍພົວພັນ ລາວ-ຈີນ.

 2. ຈັດຕັ້ງປະຕິບັດແຜນການຮ່ວມມື ລະຫວ່າງ 2 ພັກ ໄລຍະປີ 2021-2025 ໃຫ້ດີ, ກຳນົດທິດທາງໃນການສ້າງໂຄງຮ່າງ ແລະ ຈັດຕັ້ງປະຕິບັດ ແຜນການຮ່ວມມື 2 ພັກ ໄລຍະປີ 2026-2030, ວາງແຜນໃນການຈັດຕັ້ງຜັນຂະຫຍາຍການຮ່ວມມືແລກປ່ຽນ ຂອງ ອົງການຄູ່ຮ່ວມຂະແໜງການອ້ອມຂ້າງສູນກາງຂອງສອງພັກ ເປັນຕົ້ນ ຫ້ອງວ່າການສູນກາງພັກ, ຄົ້ນຄວ້ານະໂຍບາຍ, ຈັດຕັ້ງພະນັກງານ, ໂຄສະນາເຜີຍແຜ່ ແລະ ອື່ນໆໃຫ້ດີ, ຊຸກຍູ້ການໄປມາຫາສູ່ ແລະ ພົວພັນຮ່ວມມືກັນ ຂອງບັນດາທ້ອງຖິ່ນ, ອົງການຈັດຕັ້ງຮາກຖານ ແລະ ອົງການຈັດຕັ້ງມະຫາຊົນຂອງ 2 ພັກ; ສືບຕໍ່ຈັດກອງປະຊຸມສໍາມະນາທິດສະດີ 2 ພັກ ເພື່ອລົງເລິກການແລກປ່ຽນ ບັນຫາທາງດ້ານທິດສະດີ-ພຶດຕິກຳ ທີ່ສຳຄັນຕ່າງໆ ໃນການກໍ່ສ້າງສັງຄົມນິຍົມ; ຍົກລະດັບຄຸນນະພາບ ຂອງການຮ່ວມມືຝຶກອົບຮົມກໍ່ສ້າງພະນັກງານ ເພື່ອສະໜອງບຸກຄະລະກອນທີ່ມີຄວາມຮູ້ຄວາມສາມາດ ແກ່ການພັດທະນາ ແລະ ກຳອຳນາດຍາວນານຂອງ 2 ພັກ;​ ໝູນໃຊ້ທ່າແຮງການຝຶກອົບຮົມ ຢູ່ ແຂວງຢຸນນານ, ແຂວງຫູໜານ, ເຂດກວາງຊີ ແລະ ແຂວງ (ເຂດ) ອື່ນໆ ເພື່ອຊຸກຍູ້ການຝຶກອົບຮົມພະນັກງານຂອງ 2 ພັກ ໃຫ້ພັດທະນາເຂົ້າສູ່ລວງເລິກ; ຈັດຕັ້ງປະຕິບັດ “ສັນຍາການຮ່ວມມື ລະຫວ່າງ ຄະນະພົວພັນຕ່າງປະເທດສູນກາງພັກປະຊາຊົນປະຕິວັດລາວ ແລະ ຄະນະພົວພັນຕ່າງປະເທດສູນກາງພັກກອມມູນິດຈີນ” ແລະ ກົນໄກການພົບປະ ປະຈໍາປີ ລະຫວ່າງ 2 ຫົວໜ້າຄະນະພົວພັນຕ່າງປະເທດສູນກາງພັກ ລາວ-ຈີນ ເພື່ອຊຸກຍູ້ ແລະ ປະສານງານການຮ່ວມມືແລກປ່ຽນ ໃນບັນດາວຽກງານທີ່ກ່ຽວຂ້ອງຂອງ ສອງຝ່າຍ.

 3. ສືບຕໍ່ເພີ່ມທະວີ ການພົວພັນຮ່ວມມືໃນຂົງເຂດວຽກງານຕິດຕາມ-ກວດກາ. ພ້ອມກັນຊຸກຍູ້ການກໍ່ສ້າງຄວາມປອດໃສ ໃນກອບການຮ່ວມມື “ໜຶ່ງແລວ ໜຶ່ງເສັ້ນທາງ”, ສ້າງກົນໄກທີ່ມີປະສິດທິຜົນ ແລະ ຍາວນານ ໃນການສ້າງຄວາມປອດໃສ ໃນໄລຍະການດຳເນີນບັນດາກິດຈະການຂອງໂຄງ ການເສັ້ນທາງລົດໄຟ ລາວ-ຈີນ ໃຫ້ເຂັ້ມແຂງ; ລົງເລິກການຮ່ວມມື ໃນການປະຕິບັດກົດໝາຍໃນການຕ້ານການສໍ້ລາດບັງຫຼວງ, ຕາມຈັບຜູ້ກະທຳຜິດທີ່ຫຼົບໜີ ແລະ ນຳຄືນຂອງກາງ, ຮ່ວມມືກັນປາບປາມຜູ້ກະທຳຜິດສໍ້ລາດບັງຫຼວງຂ້າມແດນ; ເພີ່ມທະວີການປະສານສົມທົບກັນ ໃນຂອບການຮ່ວມມື “ສົນທິສັນຍາ ວ່າດ້ວຍ ການຕ້ານການສໍ້ລາດບັງຫຼວງ ຂອງສະຫະປະຊາຊາດ”, ຂອບການຮ່ວມມື ອາຊຽນ-ຈີນ ແລະ ຂອບກົນໄກຫຼາຍຝ່າຍອື່ນໆ ເພື່ອຮ່ວມກັນປົກປ້ອງຜົນປະໂຫຍດ ຂອງບັນດາປະເທດກຳລັງພັດທະນາ.

 4. ລົງເລິກການພົວພັນຮ່ວມມືມິດຕະພາບ ລະຫວ່າງ ສະພາແຫ່ງຊາດລາວ ກັບ ສະພາຜູ້ແທນປະຊາຊົນຈີນທົ່ວປະເທດ, ລະຫວ່າງ ສູນກາງແນວລາວສ້າງຊາດ ກັບ ສະພາທີ່ປຶກສາການເມືອງປະຊາຊົນຈີນທົ່ວປະເທດ, ຮັກສາການຢ້ຽມຢາມເຊິ່ງກັນແລະກັນ ຂອງການນຳຂັ້ນສູງຂອງສອງຝ່າຍ ແລະ ການແລກປ່ຽນຖອດຖອນບົດຮຽນ ທີ່ເປັນປະໂຫຍດນໍາກັນ.

 5. ສືບຕໍ່ຈັດຕັ້ງປະຕິບັດ “ສັນຍາ ວ່າດ້ວຍ ການເພີ່ມທະວີການຮ່ວມມືໃນສະພາບການໃໝ່ ລະຫວ່າງ 2 ກະຊວງການຕ່າງປະເທດ ລາວ-ຈີນ”, ຮັກສາກົນໄກການພົບປະ ແລະ ແລກປ່ຽນການຢ້ຽມຢາມເຊິ່ງກັນຂອງ 2 ກະຊວງ ໃຫ້ເປັນປົກກະຕິ, ປະສານສົມທົບກັນຢ່າງໃກ້ຊິດ ໃນທຸກລະດັບ ແລະ ຂະຫຍາຍກວ້າງຊ່ອງທາງການສ້າງບຸກຄະລາກອນທາງການທູດ.

 6. ສືບຕໍ່ຢຶດໝັ້ນ ການສະໜັບສະໜູນ ແລະ ປົກປ້ອງຜົນປະໂຫຍດອັນເປັນແກ່ນສານ ເຊິ່ງກັນແລະກັນຂອງ 2 ຝ່າຍ. ຝ່າຍຈີນ ຢຶດໝັ້ນໃຫ້ການສະໜັບສະໜູນຝ່າຍລາວ ໃນການປົກປ້ອງຜົນປະໂຫຍດ ທີ່ກ່ຽວພັນເຖິງ ອຳນາດອະທິປະໄຕ, ຄວາມໝັ້ນຄົງ ແລະ ການພັດທະນາຂອງລາວ, ສະໜັບສະໜູນ ການຢຶດໝັ້ນການນຳພາຂອງພັກ ແລະ ເດີນຕາມເສັ້ນທາງສັງຄົມນິຍົມຂອງລາວ. ຝ່າຍລາວ ເດັດດ່ຽວຢຶດໝັ້ນຫຼັກການ “ປະເທດຈີນດຽວ”, ຮັບຮູ້ໃນໂລກນີ້ມີພຽງປະເທດຈີນດຽວ ແລະ ລັດຖະບານ ແຫ່ງ ສາທາລະນະລັດປະຊາຊົນຈີນ ເປັນລັດຖະບານທີ່ຖືກຕ້ອງຕາມກົດຫມາຍພຽງໜຶ່ງດຽວ ທີ່ເປັນຕົວແທນໃຫ້ແກ່ທົ່ວປະເທດຈີນ, ໄຕ້ຫວັນແມ່ນດິນແດນທີ່ບໍ່ສາມາດຕັດແຍກອອກໄດ້ຂອງຈີນ; ຄັດຄ້ານທຸກວາຈາ ແລະ ການກະທໍາ ທີ່ເປັນການທຳລາຍອຳນາດອະທິປະໄຕ ແລະ ຜືນແຜ່ນດິນອັນຄົບຖ້ວນຂອງຈີນ, ຄັດຄ້ານການເຄື່ອນໄຫວແບ່ງແຍກ “ໄຕ້ຫວັນເອກະລາດ” ໃນທຸກຮູບແບບ, ຄັດຄ້ານທຸກຂໍ້ອ້າງຂອງອິດທິກໍາລັງພາຍນອກ ທີ່ເປັນການແຊກແຊງກິດຈະການພາຍໃນຂອງຈີນ, ສະໜັບສະໜູນທຸກຄວາມພະຍາຍາມຂອງຈີນ ໃນການບັນລຸການທ້ອນໂຮມປະເທດຈີນ.

 7. ເພີ່ມທະວີ ການຮ່ວມມືໃນຂອບ ແມ່ນໍ້າຂອງ-ແມ່ນ້ຳລ້ານຊ້າງ, ຂອບການຮ່ວມມື ອາຊຽນ-ຈີນ ແລະ ການປະສານສົມທົບ ໃນກົນໄກພາຍໃນຕ່າງໆຂອງພາກພື້ນ; ດໍາເນີນການຮ່ວມມືພາກພື້ນ ທີ່ເປີດກວ້າງ, ຊຸກຍູ້ການສ້າງປະຊາຄົມຮ່ວມຊາຕາກໍາ ຂອງບັນດາປະເທດແມ່ນໍ້າຂອງ-ແມ່ນໍ້າລ້ານຊ້າງ ໃຫ້ແໜ້ນແຟ້ນກວ່າເກົ່າ, ລົງເລິກສາຍພົວພັນຄູ່ຮ່ວມຍຸດທະສາດຮອບດ້ານ ອາຊຽນ-ຈີນ, ຮ່ວມກັນສ້າງ “ສະພາບແວດລ້ອມ 5 ປະການ” ຄື: ສັນຕິພາບ, ຄວາມສະຫງົບ, ຄວາມຈະເລີນຮຸ່ງເຮືອງ, ຄວາມສວຍງາມ ແລະ ມິດຕະພາບ.

 8. ເພີ່ມທະວີ ການຮ່ວມມືໃນຂອບສະຫະປະຊາຊາດ, ປະສານສົມທົບ ແລະ ຮ່ວມມືກັນຢ່າງໃກ້ຊິດ ໃນບັນຫາພາກພື້ນ ແລະ ສາກົນ ທີ່ສອງຝ່າຍໃຫ້ຄວາມສົນໃຈຮ່ວມກັນ, ຢຶດໝັ້ນປະຕິບັດ ແລະ ຍຶດຖືລັດທິຫຼາຍຝ່າຍຢ່າງແທ້ຈິງ, ຊຸກຍູ້ການພົວພັນສາກົນ ທີ່ມີປະຊາທິປະໄຕ, ພ້ອມກັນປົກປ້ອງຄວາມຖືກຕ້ອງ ແລະ ຍຸຕິທຳຂອງສາກົນ, ຮ່ວມກັນຊຸກຍູ້ການປົກຄອງໃນທົ່ວໂລກ ໃຫ້ພັດທະນາໄປໃນທິດທາງທີ່ທ່ຽງທຳ ແລະ ສົມເຫດສົມຜົນກວ່າເກົ່າ.

 9. ຕັ້ງໜ້າຈັດຕັ້ງປະຕິບັດຂໍ້ລິເລີ່ມ ວ່າດ້ວຍການພັດທະນາທົ່ວໂລກ, ຂໍ້ລິເລີ່ມ ວ່າດ້ວຍຄວາມໝັ້ນຄົງທົ່ວໂລກ, ຂໍ້ລິເລີ່ມ ວ່າດ້ວຍອາລິຍະທໍາທົ່ວໂລກ; ສົ່ງເສີມຄຸນຄ່າລວມຂອງມວນມະນຸດ; ພ້ອມກັນຮັບມືກັບ ສິ່ງທ້າທາຍລະດັບໂລກ, ຊຸກຍູ້ສະຖຽນລະພາບ ແລະ ຄວາມໝັ້ນຄົງ, ພັດທະນາໄປສູ່ຄວາມຈະເລີນຮຸ່ງເຮືອງ ແລະ ກົມກຽວປອງດອງ ຂອງພາກພື້ນ ເພື່ອຊຸກຍູ້ການສ້າງປະຊາຄົມຮ່ວມຊາຕາກຳຂອງມວນມະນຸດໂລກ.

 **II. ຂົງເຂດເສດຖະກິດ**

 ເພີ່ມທະວີການປະສານສົມທົບກັນທາງດ້ານຍຸດທະສາດ,​ ໂດຍຖືເອົາແລວເສດຖະກິດ ລາວ-ຈີນ ເປັນແກນຫຼັກ, ຖືເອົາເສັ້ນທາງລົດໄຟ ລາວ-ຈີນ, ຕາຂ່າຍໄຟຟ້າ ແລະ ໂຄງການໃຫຍ່ອື່ນໆ ເປັນກຳລັງສຳຄັນ ໃນການລົງເລິກການຮ່ວມມືທີ່ເປັນຮູບປະທຳໃນທຸກຂົງເຂດຢ່າງຮອບດ້ານ ພາຍໃຕ້ຫຼັກການ ຕ່າງຝ່າຍຕ່າງມີຜົນປະໂຫຍດ ເພື່ອນຳເອົາຜົນປະໂຫຍດຢ່າງແທ້ຈິງ ມາສູ່ປະຊາຊົນສອງຊາດ.

1. ຢຶດຖືຫຼັກການ ປຶກສາຫາລືຮ່ວມກັນ, ສ້າງຮ່ວມກັນ ແລະ ຊົມໃຊ້ຮ່ວມກັນ; ຊຸກຍູ້ຢ່າງເປັນລະບົບ ໃນການເຊື່ອມໂຍງຍຸດທະສາດ “ຫັນປະເທດບໍ່ຕິດກັບທະເລ ເປັນປະເທດເຊື່ອມໂຍງເຊື່ອມຈອດ” ຂອງລາວ ເຂົ້າກັບ ຂໍ້ລິເລີ່ມ “ໜຶ່ງແລວ ໜຶ່ງເສັ້ນທາງ” ຂອງຈີນ, ຈັດຕັ້ງປະຕິບັດບັນດາໂຄງການຈຸດສຸມ ແລະ ບັນດາວຽກງານທີ່ກ່ຽວຂ້ອງການສ້າງ “ຫນຶ່ງແລວ ຫນຶ່ງເສັ້ນທາງ”, ຊຸກຍູ້ການຈັດຕັ້ງປະຕິບັດແຜນແມ່ບົດ ໃນການພ້ອມກັນສ້າງ “ໜຶ່ງແລວ ໜຶ່ງເສັ້ນທາງ” ຂອງ 2 ປະເທດ ໃຫ້ເກີດດອກອອກຜົນ.

ຝ່າຍລາວ ຕັ້ງໜ້າໃຫ້ການສະໜັບສະໜູນ ແລະ ເຂົ້າຮ່ວມກອງປະຊຸມເວທີສົນທະນາລະດັບສູງ ການຮ່ວມມືສາກົນ “ໜຶ່ງແລວ ໜຶ່ງເສັ້ນທາງ”.

1. ຈັດຕັ້ງຜັນຂະຫຍາຍ “ຂອບການຮ່ວມມື ວ່າດ້ວຍ ການສ້າງແລວເສດຖະກິດ ລາວ-ຈີນ 2019-2030” ໃຫ້ມີໝາກຜົນຢ່າງໝັ້ນທ່ຽງ, ເສີມຂະຫຍາຍບົດບາດກົນໄກຂອງ ຄະນະກຳມະການຮ່ວມ ວ່າດ້ວຍ ການຮ່ວມມືແລວເສດຖະກິດ ລາວ-ຈີນ ຢ່າງເຕັມສ່ວນ ໂດຍອີງໃສ່ເສັ້ນທາງລົດໄຟ ລາວ-ຈີນ, ດຳເນີນການຊຸກຍູ້ການຮ່ວມມືຢ່າງເປັນຮູບປະທຳ ລະຫວ່າງ 2 ປະເທດ ໃນຂົງເຂດຄົມມະນາຄົມ, ການສ້າງຄວາມສາມາດໃນການຜະລິດ, ການກະສິກຳ, ວັດທະນະທຳ-ທ່ອງທ່ຽວ, ສັງຄົມ ແລະ ຊີວິດການເປັນຢູ່ຂອງປະຊາຊົນ ແລະ ອື່ນໆ. ຊຸກຍູ້ຍົກລະດັບການບໍລິຫານ-ບໍລິການ, ການບຳລຸງຮັກສາ ແລະ ການພັດທະນາຕາມແລວ ຂອງເສັ້ນທາງລົດໄຟ ລາວ-ຈີນ ໃຫ້ມີຄຸນນະພາບສູງ, ພະຍາຍາມຊຸກຍູ້ໃຫ້ເສັ້ນທາງລົດໄຟ ລາວ-ຈີນ ແລະ ເສັ້ນທາງລົດໄຟແຫ່ງປະເທດໄທ ເຊື່ອມຈອດກັນດ້ວຍລາງທີ່ມາດຕະຖານໂດຍໄວ, ຊຸກຍູ້ແນວຄິດໃນການພັດທະນາເຊື່ອມຈອດ 3 ປະເທດ ລາວ, ຈີນ ແລະ ໄທ; ສືບຕໍ່ການຍົກລະດັບຄວາມສາມາດໃນການຜະລິດ ແລະ ການລົງທຶນ ບົນຫຼັກການ “ເຮັດແບບວິສາຫະກິດ, ໄປຕາມກົນໄກຕະຫຼາດ, ບໍລິຫານແບບທຸລະກິດ​ ແລະ ປະຕິບັດຕາມທໍານຽມສາກົນ”; ຈັດຕັ້ງປະຕິບັດການປະສານສົມທົບ ລະຫວ່າງ ການສ້າງແລວເສດຖະກິດ, ການພັດທະນາຕາມແລວເສັ້ນທາງລົດໄຟ ກັບ ການຮ່ວມມືດ້ານການຍົກລະດັບຂີດຄວາມສາມາດໃນການຜະລິດ ໃຫ້ມີປະສິດທິຜົນ, ສ້າງເວທີການຮ່ວມມື ໃຫ້ແກ່ບັນດາລັດວິສາຫະກິດ ແລະ ອົງການການເງິນ, ຊຸກຍູ້ບັນດາໂຄງການຮ່ວມມືທີ່ເປັນຮູບປະທຳ ໃຫ້ນັບມື້ນັບຫຼາຍຂຶ້ນ; ບໍລິຫານໂຄງການເຂດພັດທະນາເສດຖະກິດກວມລວມໄຊເຊດຖາ ໃຫ້ມີປະສິດທິພາບ, ຊຸກຍູ້ການສ້າງເຂດຮ່ວມມືເສດຖະກິດ ລາວ-ຈີນ ບໍ່ເຕ່ນ-ບໍ່ຫານ ໃຫ້ມີການຂະຫຍາຍຕົວຢ່າງໝັ້ນທ່ຽງ ເພື່ອຊຸກຍູ້ໃຫ້ການຮ່ວມມືຂະແໜງການຂ້າມຊາຍແດນ ມີຜົນສຳເລັດຕົວຈິງ. ຕັ້ງຫນ້າເສີມຂະຫຍາຍ ການຮ່ວມມືຢ່າງເປັນຮູບປະທຳ ໃນຂົງເຂດເສດຖະກິດດິຈີຕອນ, ການພັດທະນາສີຂຽວ ແລະ ອື່ນໆ ລະຫວ່າງ ລາວ ແລະ ຈີນ.
2. ເສີມຂະຫຍາຍບົດບາດ ຂອງຄະນະກຳມະການຮ່ວມມືເສດຖະກິດ, ການຄ້າ ແລະ ເຕັກນິກ ລາວ-ຈີນ, ກົນໄກການຮ່ວມມືດ້ານການຍົກລະດັບຂີດຄວາມສາມາດໃນການຜະລິດ ແລະ ການລົງທຶນ, ຄະນະຮ່ວມມືດ້ານການລົງທຶນ ລາວ-ຈີນ ແລະ ບົດບາດຂອງກົນໄກອື່ນໆ ໃຫ້ມີປະສິດທິພາບຢ່າງເຕັມສ່ວນ; ເພີ່ມທະວີການປະສານສົມທົບທາງດ້ານນະໂຍບາຍ ແລະ ການແລກປ່ຽນບົດຮຽນນຳກັນ, ກຳນົດແຜນການຮ່ວມມືດ້ານເສດຖະກິດ-ການຄ້າ ເພື່ອຊຸກຍູ້ການພົວພັນດ້ານເສດຖະກິດ ແລະ ການຄ້າ ລາວ-ຈີນ ໃຫ້ມີການພັດທະນາຢ່າງແຂງແຮງ ແລະ ຍືນຍົງ. ພ້ອມກັນຈັດຕັ້ງປະຕິບັດນະໂຍບາຍພາສີ 0% ຕໍ່ລາຍການບັນຊີສິນຄ້າ 98% ທີ່ຜະລິດຢູ່ລາວ ເພື່ອສົ່ງອອກໄປຈີນ.
3. ດຳເນີນການປຶກສາຫາລື ແລະ ລົງນາມ “ແຜນແມ່ບົດ ກ່ຽວກັບ ການຮ່ວມມື 5 ປີ ດ້ານເສດຖະກິດ-ການຄ້າ ລະຫວ່າງ ລາວ-ຈີນ” ສະບັບໃໝ່ ໃນເວລາທີ່ເໝາະສົມ; ປັບປຸງພື້ນຖານໂຄງລ່າງທາງດ້ານການຄ້າ; ເພີ່ມທະວີການພັດທະນາດ່ານຊາຍແດນລະດັບຕ່າງໆ, ຕັ້ງໜ້າປຶກສາຫາລື ປັບປຸງຮູບແບບຂອງການຄຸ້ມຄອງ-ກວດກາ ຢ່າງປະດິດສ້າງ ແລະ ຫັນເປັນທັນສະໄໝຂອງດ່ານຜ່ານແດນ ລາວ-ຈີນ ເພື່ອຊຸກຍູ້ການຜ່ານດ່ານ ໃຫ້ມີຄວາມສະດວກຍິ່ງຂຶ້ນ ກໍຄື ການຊຸກຍູ້ການໄປມາຫາສູ່ກັນຂອງປະຊາຊົນ ແລະ ເສີມຂະຫຍາຍການຮ່ວມມືດ້ານເສດຖະກິດ-ການຄ້າ ລະຫວ່າງ ເຂດຊາຍແດນ ລາວ-ຈີນ; ລົງເລິກການຮ່ວມມືທາງດ້ານການກວດກາ-ກັກກັນພືດແລະສັດ ແລະ ພາສີ-ອາກອນ; ເລັ່ງລັດຊຸກຍູ້ການປຶກສາຫາລືທາງດ້ານການກວດກາ ແລະ ກັກກັນພືດແລະສັດ (SPS), ອໍານວຍຄວາມສະດວກໃຫ້ຜະລິດຕະພັນລາວ ສາມາດເຂົ້າສູ່ຕະຫຼາດຈີນໃຫ້ຫຼາຍຂຶ້ນ; ສືບຕໍ່ຍົກລະດັບການຕິດຕາມ, ບໍລິຫານ ແລະ ບໍລິການໂດຍສານ ແລະ ຂົນສົ່ງສິນຄ້າ ຂອງເສັ້ນທາງລົດໄຟ ລາວ-ຈີນ; ຊຸກຍູ້ການຮ່ວມມືດ້ານການຄ້າອິເລັກໂຕຣນິກ, ຂະຫຍາຍການຄ້າສອງຝ່າຍ ລາວ-ຈີນ ໃຫ້ກວ້າງອອກ; ຝ່າຍຈີນ ຍິນດີໃຫ້ການຊຸກຍູ້ຢ່າງຕັ້ງໜ້າ ຕໍ່ການແລກປ່ຽນຄ້າຂາຍສິນຄ້າກະສິກຳຂອງ 2 ປະເທດ, ໃຫ້ການສະໜັບສະໜູນຝ່າຍລາວ ເຂົ້າຮ່ວມງານວາງສະແດງສິນຄ້າຂາເຂົ້າສາກົນຈີນ (China International Import Expo), ຊຸກຍູ້ໃຫ້ສິນຄ້າກະສິກໍາ ທີ່ມີຄຸນນະພາບຂອງລາວ ສົ່ງອອກໄປຈີນ ໃຫ້ຫຼາຍຂຶ້ນ; ຂົນຂວາຍ ແລະ ຊຸກຍູ້ບັນດາວິສາຫະກິດຈີນໄປລົງທຶນ ແລະ ດໍາເນີນກິດຈະການຢູ່ລາວ; ປັບປຸງສະພາບແວດລ້ອມ ຂອງການດໍາເນີນກິດຈະການ, ສະໜອງເງຶ່ອນໄຂທີ່ສະດວກ ໃຫ້ແກ່ການຮ່ວມມືສອງຝ່າຍ ແລະ ຊຸກຍູ້ການລົງທຶນສອງຝ່າຍ ໃຫ້ມີການຂະຫຍາຍຕົວຢ່າງໝັ້ນທ່ຽງ.
4. ຕັ້ງໜ້າດຳເນີນການປຶກສາຫາລື ແລະ ລົງນາມບັນດາສັນຍາ, ໜັງສືເຈດຈຳນົງ ກ່ຽວກັບ ການຂົນສົ່ງສາຍສາກົນ ລາວ-ຈີນ, ຊຸກຍູ້ການຈັດຕັ້ງປະຕິບັດການຮ່ວມມື ໃນການຂົນສົ່ງສາຍສາກົນ ລະຫວ່າງ ສອງຝ່າຍ; ຊຸກຍູ້ຢ່າງມີແບບແຜນໃນການກໍ່ສ້າງພື້ນຖານໂຄງລ່າງ ການຈະລາຈອນສິນຄ້າ ຂອງແລວເສດຖະກິດ ລາວ-ຈີນ, ຊຸກຍູ້ການຈັດຖ້ຽວລົດໄຟລະຫວ່າງປະເທດ ຂອງເສັ້ນທາງລົດໄຟ ລາວ-ຈີນ ໃຫ້ດຳເນີນເປັນປົກກະຕິ, ຮັບປະກັນໃຫ້ເສັ້ນທາງການຂົນສົ່ງຈະລາຈອນສິນຄ້າ ລະຫວ່າງ ລາວ-ຈີນ ໃຫ້ມີຄວາມປອດໄພ ແລະ ໂລ່ງລ່ຽນ; ບໍລິຫານເສັ້ນທາງດ່ວນ ວຽງຈັນ-ວັງວຽງ ໃຫ້ມີປະສິດທິຜົນ, ຊຸກຍູ້ການຈັດຕັ້ງປະຕິບັດໂຄງການເສັ້ນທາງທາງດ່ວນ (ວຽງຈັນ-ບໍ່ເຕ່ນ) ໃນສ່ວນທີ່ຍັງເຫຼືອ.
5. ຊຸກຍູ້ການແລກປ່ຽນ ໃນຂົງເຂດຂໍ້ມູນຂ່າວສານ ແລະ ໂທລະຄົມມະນາຄົມ ຢ່າງກວ້າງຂວາງ, ຕັ້ງໜ້າຂົນຂວາຍ ໃຫ້ບັນດາວິສາຫະກິດຂອງ 2 ປະເທດ ຂະຫຍາຍການຮ່ວມມືໃຫ້ເປັນຮູບປະທຳໃນຂົງເຂດພື້ນຖານໂຄງລ່າງ ດ້ານໂທລະຄົມມະນາຄົມແບບໃໝ່, ສາຍສົ່ງໄຍແກ້ວຂ້າມປະເທດ ແລະ ຂົງເຂດອື່ນໆ; ລົງເລິກການຮ່ວມມື ລະຫວ່າງ ຂະແໜງການທີ່ຮັບຜິດຊອບລະບົບໂທລະຄົມໄຮ້ສາຍ, ຮັບປະກັນຄວາມປອດໄພ ໃນການນຳໃຊ້ຄື້ນຄວາມຖີ່ລະບົບໂທລະຄົມໄຮ້ ສາຍ ຂອງເສັ້ນທາງລົດໄຟ ລາວ-ຈີນ ໃຫ້ດີກວ່າເກົ່າ; ເສີມຂະຫຍາຍທ່າແຮງການເຊື່ອມໂຍງດ້ານໂທລະຄົມຂອງດາວທຽມ “ລາວ ເລກ 1” ໃຫ້ມີປະສິດທິພາບ, ອອກແຮງກໍ່ສ້າງບຸກຄະລາກອນທາງດ້ານການຄຸ້ມຄອງ-ທົດລອງ ແລະ ນຳໃຊ້ດາວທຽມຂອງລາວ; ຝ່າຍຈີນ ຍິນດີນໍາໃຊ້ເຕັກນິກອາວະກາດ ໃນການຊ່ວຍເຫຼືອການພັດທະນາເສດຖະກິດສັງຄົມແຫ່ງຊາດ ແລະ ຍົກລະດັບຊີວິດການເປັນຢູ່ຂອງປະຊາຊົນລາວ; ຄົ້ນຄ້ວາ ແລະ ປຶກສາຫາລື ໃນການກໍ່ຕັ້ງສູນນຳໃຊ້ດາວທຽມແຫ່ງຊາດລາວ, ສ້າງເວທີການຮ່ວມມື ໃນການສຳຫຼວດຜ່ານດາວທຽມ, ຊຸກຍູ້ການຮ່ວມມືດ້ານເຕັກນິກການສຳຫຼວດຂໍ້ມູນພາກພື້ນດິນ ຜ່ານດາວທຽມ ລະຫວ່າງ ລາວ-ຈີນ ລວມທັງການເກັບກຳສະຖິຕິກະສິກຳ, ທີ່ດິນ, ປ່າໄມ້ ແລະ ແຮ່ທາດ; ຊຸກຍູ້ການນຳໃຊ້ເຕັກນິກອາວະກາດ ໃນດ້ານໂທລະຄົມ, ການສຳຫຼວດ ແລະ ການນຳທາງຜ່ານດາວທຽມ ເຂົ້າໃນການກະຕຸ້ນຄວາມກ້າວໜ້າທາງດ້ານເສດຖະກິດ ແລະ ເຕັກນິກວິທະຍາສາດຂອງລາວ; ຝ່າຍຈີນ ຍິນດີໃຫ້ການຊ່ວຍເຫຼືອຝ່າຍລາວ ໃນການກໍ່ສ້າງບຸກຄະລາກອນທາງດ້ານການຄົ້ນຄວ້າວິທະຍາສາດ ເພື່ອຍົກລະດັບຄວາມສາມາດ ແລະ ລະດັບການຄົ້ນຄວ້າວິທະຍາສາດຂອງລາວ ແລະ ນຳເອົາໝາກຜົນທາງດ້ານເຕັກນິກວິທະຍາສາດດັ່ງກ່າວ ນຳໃຊ້ເຂົ້າໃນການພັດທະນາຂອງລາວ.
6. ລົງເລິກເສີມຂະຫຍາຍ ສາຍພົວພັນຄູ່ຮ່ວມມືຍຸດທະສາດ ວ່າດ້ວຍ ການຮ່ວມມືດ້ານພະລັງງານໄຟຟ້າ ລາວ-ຈີນ, ເພີ່ມທະວີ ຊຸກຍູ້ການເຊື່ອມໂຍງເຊື່ອມຈອດ ດ້ານພະລັງງານໄຟຟ້າ ລາວ-ຈີນ, ເພີ່ມທະວີການແລກປ່ຽນທາງດ້ານນະໂຍບາຍ ແລະ ແຜນການດ້ານພະລັງງານໄຟຟ້າ; ສະໜັບສະໜູນບັນດາວິສາຫະກິດ ເລັ່ງລັດການຈັດຕັ້ງປະຕິບັດ ໂຄງການເຊື່ອມໂຍງຕາຂ່າຍພະລັງງານໄຟຟ້າ ລາວ-ຈີນ ຕາມຫຼັກການທຸລະກິດ, ເພີ່ມທະວີຂອບເຂດຂອງການເຊື່ອມໂຍງຕາຂ່າຍໄຟຟ້າ ແລະ ການສະໜອງພະລັງງານໄຟຟ້າຂອງ 2 ປະເທດ; ສະໜັບສະໜູນບັນດາວິສາຫະກິດ ຂອງສອງຝ່າຍ ຮ່ວມມືກັນ ດຳເນີນກິດຈະການຂອງບໍລິສັດຮ່ວມທຶນສາຍສົ່ງແຫ່ງຊາດລາວ (EDL-T) ໃຫ້ມີປະສິດທິຜົນ, ແບ່ງປັນປະສົບການ ໃນການພັດທະນາພະລັງງານໄຟຟ້າເຊິ່ງກັນແລະກັນ, ຊຸກຍູ້ການພັດທະນາຕາຂ່າຍໄຟຟ້າລາວ ໃຫ້ຍືນຍົງ, ຮ່ວມມືກັນໃນການຊຸກຍູ້ການພັດທະນາ, ນໍາໃຊ້ ແລະ ສົ່ງອອກພະລັງງານສະອາດຂອງລາວ,​ ຮ່ວມມືກັນຍົກສູງ ລະດັບຂອງການຮັບປະກັນການສະໜອງໄຟຟ້າ ໃຫ້ແກ່ເສັ້ນທາງລົດໄຟ ລາວ-ຈີນ ໃນຊ່ວງທີ່ຢູ່ລາວ, ຮ່ວມມືກັນໃນການຂະຫຍາຍການເຊື່ອມໂຍງຕາຂ່າຍໄຟຟ້າລາວ ກັບ ບັນດາປະເທດອ້ອມຂ້າງ ເພື່ອສ້າງໃຫ້ເປັນຕົວແບບ ແຫ່ງການຮ່ວມມືດ້ານພະລັງງານໄຟຟ້າຢ່າງຮອບດ້ານ ຢູ່ໃນອະນຸພາກພື້ນແມ່ນ້ຳຂອງ-ແມ່ນ້ຳລ້ານຊ້າງ.
7. ລົງເລິກການຮ່ວມມືດ້ານເງິນຕາ ລະຫວ່າງ 2 ຝ່າຍ, ຊຸກຍູ້ໃຫ້ການຮ່ວມມືດ້ານການຄ້າ ແລະ ການລົງທຶນ ໃຫ້ມີຄວາມສະດວກຍິ່ງຂຶ້ນ, ສ້າງສະພາບແວດລ້ອມທາງດ້ານນະໂຍບາຍທີ່ດີ ໃຫ້ແກ່ການຊຳລະດ້ວຍສະກຸນເງິນຕາຂອງຕົນ ຂອງ 2 ປະເທດ; ຝ່າຍຈີນ ພະຍາຍາມເທົ່າທີ່ຈະເຮັດໄດ້ ໃນການສະ ໜອງການສະໜັບສະໜູນດ້ານບົດຮຽນ ໃຫ້ແກ່ຝ່າຍລາວໃນການປະຕິຮູບດ້ານການເງິນ.
8. ເພີ່ມທະວີການຮ່ວມມື ແລະ ແລກປ່ຽນບົດຮຽນ ໃນຂົງເຂດການລົບລ້າງຄວາມທຸກຍາກ ແລະ ພັດທະນາຊົນນະບົດ, ນຳໃຊ້ຂອບການຮ່ວມມື ອາຊຽນ-ຈີນ, ອາຊຽນ+3, ແມ່ນ້ຳຂອງ-ແມ່ນ້ຳລ້ານຊ້າງ ແລະ ຂອບການຮ່ວມມືອື່ນໆ ເພື່ອເປັນເວທີໃນການເພີ່ມທະວີການແລກປ່ຽນບົດຮຽນນຳກັນ; ຊຸກຍູ້ຢ່າງຕັ້ງໜ້າການລິເລີ່ມ ແລະ ຈັດຕັ້ງປະຕິບັດໂຄງການຕົວແບບ ການຮ່ວມມືລຶບລ້າງຄວາມທຸກຍາກ ອາຊີຕາເວັນອອກ ໄລຍະທີ 2, ສະໜັບສະໜູນການກໍ່ສ້າງຂີດຄວາມສາມາດ ຂອງບຸກຄະລາກອນດ້ານການລຶບລ້າງຄວາມທຸກຍາກຂອງລາວ; ຈັດຕັ້ງປະຕິບັດ 8 ໂຄງການໃຫຍ່ ທີ່ຝ່າຍຈີນ ໃຫ້ການຊ່ວຍເຫຼືອຝ່າຍລາວ ຢ່າງຮອບດ້ານ; ສືບຕໍ່ຈັດຕັ້ງປະຕິບັດ ບັນດາໂຄງການຍົກລະດັບຊີວິດການເປັນຢູ່ ຂອງປະຊາຊົນ, ເຊັ່ນ: ໂຄງການຕົວແບບລຶບລ້າງຄວາມທຸກຍາກ ອາຊີຕາເວັນອອກ, ໂຄງການກໍ່ສ້າງໂຄງລ່າງການລຶບລ້າງຄວາມທຸກຍາກຢູ່ຊົນນະບົດ ແລະ ໂຄງການກ່ຽວຂ້ອງອື່ນໆ; ສະໜັບສະໜູນການປັບປຸງຍົກລະດັບຊີວິດການເປັນຢູ່ ຂອງປະຊາຊົນພາກເໜືອຂອງລາວ, ນຳເອົາຜົນປະໂຫຍດມາສູ່ປະຊາຊົນທ້ອງຖິ່ນ ໃຫ້ຫຼາຍຂຶ້ນກວ່າເກົ່າ, ພ້ອມກັນຊຸກຍູ້ ຂໍ້ລິເລີ່ມ ວ່າດ້ວຍການພັດທະນາທົ່ວໂລກ ໃຫ້ມີຜົນສຳເລັດຢ່າງຕັ້ງໜ້າກ່ອນໝູ່ ຢູ່ ສ ປປ ລາວ; ຊຸກຍູ້ວິທະຍາໄລເຕັກນິກວິຊາຊີບການລົດໄຟ ແລະ ສະຖາບັນການສຶກສາອື່ນໆ ໃນໂຄງການດ້ານການສຶກສາ ແລະ ການກໍ່ສ້າງໂຮງຮຽນ 10 ແຫ່ງຢູ່ລາວ ໃຫ້ມີຜົນສຳເລັດຕົວຈິງ; ເສີມຂະຫຍາຍບົດບາດຂອງບັນດາໂຮງໝໍ ທີ່ຝ່າຍຈີນໃຫ້ການຊ່ວຍເຫຼືອ, ຮ່ວມມືຢ່າງປະດິດສ້າງ ໃນການຄຸ້ມຄອງບໍລິຫານໂຮງຫມໍ, ຊຸກຍູ້ການພັດທະນາ ໂຮງຮຽນເຕັກນິກວິຊາຊີບ ທີ່ແທດເໝາະກັບການພັດທະນາຂອງລາວ ໃຫ້ຫຼາຍຂຶ້ນ.
9. ເພີ່ມທະວີການຮ່ວມມືໃນຂົງເຂດກະສິກຳ ແລະ ຊົນນະບົດ ໃຫ້ເລິກເຊິ່ງກວ່າເກົ່າ, ປັບປຸງກົນໄກການເຮັດວຽກໃຫ້ເຂັ້ມແຂງ; ສືບຕໍ່ເພີ່ມທະວີການຮ່ວມມືໃນຂົງເຂດທີ່ປິ່ນອ້ອມ ການປູກພືດກະສິກຳ,​ ການລ້ຽງສັດບົກ-ນ້ຳ, ການຮັບປະກັນຄວາມປອດໄພດ້ານຄຸນນະພາບຂອງຜະລິດຕະພັນກະສິກຳ, ການປຸ່ງແຕ່ງ-ເກັບມ້ຽນ ແລະ ຂົນສົ່ງຜະລິດຕະພັນກະສິກຳ,​ ການນໍາໃຊ້ເຕັກນິກດິຈີຕອນ, ການຄ້າອິເລັກໂຕຣນິກ, ການພັດທະນາຂະແໜງກິດຈະການຂອງຊົນນະບົດ ແລະ ຂົງເຂດອື່ນໆ; ຍົກລະດັບມາດຖານ ຂອງຜູ້ດຳເນີນກິດຈະການດ້ານກະສິກຳ ໃຫ້ສູງຂຶ້ນເລື້ອຍໆ, ຊຸກຍູ້ການພັດທະນາແບບຍືນຍົງ ແລະ ການຫັນເປັນທັນສະໄໝ ຂອງຂະແໜງການກະສິກຳ ແລະ ຊົນນະບົດ; ເພີ່ມທະວີການຮ່ວມມືການຄ້າ ແລະ ການລົງທຶນໃນດ້ານກະສິກຳ.
10. ເພີ່ມທະວີການແລກປ່ຽນຮ່ວມມື ລະຫວ່າງ ວິສາຫະກິດຂະໜາດກາງ ແລະ ຂະໜາດນ້ອຍ; ເພີ່ມທະວີການແລກປ່ຽນບົດຮຽນ ດ້ານນະໂຍບາຍ ແລະ ວິທີການ ກ່ຽວກັບການພັດທະນາວິສາຫະກິດຂະໜາດກາງ ແລະ ຂະໜາດນ້ອຍຂອງສອງຝ່າຍ; ຊຸກຍູ້ການແລກປ່ຽນ ແລະ ຮ່ວມມືໃນ ຂົງເຂດຈຸດສຸມ ເຊັ່ນ: ການປະດິດສ້າງດ້ານເຕັກນິກ-ວິທະຍາສາດ, ການຄ້າ-ການລົງທຶນ,​ ການປະສານສົມທົບ ລະຫວ່າງ ຂະແໜງກິດຈະການ ແລະ ອື່ນໆ; ຝ່າຍຈີນ ສະໜັບສະໜູນວິສາຫະກິດຂອງລາວ ເຂົ້າຮ່ວມງານວາງສະແດງສາກົນວິສາຫະກິດຂະໜາດກາງ ແລະ ຂະໜາດນ້ອຍຂອງຈີນ.
11. ຝ່າຍຈີນ ຊຸກຍູ້ບັນດາແຂວງ (ເຂດ, ນະຄອນ) ຂອງຈີນ ໃນການເສີມຂະຫຍາຍທ່າແຮງທາງດ້ານທີ່ຕັ້ງ ແລະ ຊັບພະຍາກອນຂອງຕົນ ໃນການຮ່ວມມືກັບຝ່າຍລາວ ໂດຍເສີມຂະຫຍາຍທ່າແຮງຂອງກັນແລະກັນ, ສົ່ງເສີມ ແລະ ຊ່ວຍເຫຼືອເຊິ່ງກັນແລະກັນ; ຖືເອົາການຮ່ວມມືແມ່ນ້ຳຂອງ-ແມ່ນ້ຳລ້ານຊ້າງ, ງານວາງສະແດງ ອາຊຽນ-ຈີນ ແລະ ກົນໄກການຮ່ວມມືບັນດາແຂວງພາກເໜືອລາວ ກັບ ແຂວງຢຸນນານຂອງຈີນ ແນໃສ່ຊຸກຍູ້ໃຫ້ແຂວງຢຸນນານ, ຫູໜານ, ກວາງຕົ່ງ, ເຂດກວາງຊີ, ແລະ ແຂວງ-ເຂດອື່ນໆຂອງຈີນ ໃຫ້ເປັນຈຸດສຸມໃນການຮ່ວມມືກັບ ສປປ ລາວ.
12. ເພີ່ມທະວີລົງເລີກການຮ່ວມມື ແລະ ປະສານສົມທົບກັນ ພາຍໃຕ້ກົນໄກພາຍໃນຂອງຂອບການຮ່ວມມື ອາຊຽນ-ຈີນ (10+1), ຂອບອາຊຽນ-ຈີນ, ຍີ່ປຸ່ນ, ສ.ເກົາຫລີ (10+3), ຂອບການຮ່ວມມືແມ່ນໍ້າຂອງ-ແມ່ນ້ຳລ້ານຊ້າງ ແລະ ກົນໄກການຮ່ວມມືໃນຂອບທະນາຄານເພື່ອການລົງທຶນພື້ນຖານໂຄງລ່າງອາຊີ (AIIB); ເພີ່ມທະວີການປະສານສົມທົບທາງດ້ານນະໂຍບາຍ, ພ້ອມກັນຈັດຕັ້ງປະຕິບັດການຮ່ວມມືໃນຂອບ RCEP, ຂອບສັນຍາທີ່ກ່ຽວຂ້ອງຂອງການຄ້າເສລີ ອາຊຽນ-ຈີນ ໃຫ້ມີຄຸນນະພາບສູງ; ຊຸກຍູ້ຢ່າງຕັ້ງໜ້າ ການເຈລະຈາເຂດການຄ້າເສລີ ອາຊຽນ-ຈີນ 3.0 ໃຫ້ເກີດດອກອອກຜົນໂດຍໄວ, ດໍາເນີນວຽກງານຕ່າງໆໃນການຮອງຮັບ ໝາກຜົນຂອງການເຈລະຈາ ເພື່ອຊຸກຍູ້ການເຊື່ອມໂຍງເສດຖະກິດຂອງພາກພື້ນ.

 **III. ຂົງເຂດຄວາມໝັ້ນຄົງ**

 ເພີ່ມທະວີການຮ່ວມມື ແລະ ປະສານສົມທົບກັນ, ລົງເລິກການຮ່ວມມືທາງດ້ານການປ້ອງກັນຄວາມສະຫງົບ, ການປະຕິບັດກົດໝາຍ, ຄວາມໝັ້ນຄົງທາງດ້ານການເມືອງ ແລະ ອື່ນໆ ລະຫວ່າງ ສອງຝ່າຍ; ເອົາໃຈໃສ່ໃນການປົກປ້ອງສິດຜົນປະໂຫຍດທາງດ້ານຄວາມໝັ້ນຄົງ, ສະຖຽນລະພາບ ແລະ ການພັດທະນາຂອງ ລາວ ແລະ ຈີນ.

1. ລົງເລິກການຮ່ວມມື 2 ຝ່າຍ ໃນການຕ້ານ ແລະ ສະກັດກັ້ນ “ການປະຕິວັດສີ”, ຂະຫຍາຍກວ້າງເນື້ອໃນຂອງການຮ່ວມມື, ແລກປ່ຽນດ້ວຍຫຼາຍຮູບຫຼາຍສີ, ຈຸດໜັກແມ່ນສຸມໃສ່ເພີ່ມທະວີການຮ່ວມມືທີ່ເປັນຮູບປະທຳ ໃນດ້ານການຄົ້ນຄວ້າທິດສະດີ, ແລກປ່ຽນບົດຮຽນນຳກັນ, ແລກປ່ຽນແຫຼ່ງຂໍ້ມູນ, ການສືບສວນ, ດຳເນີນຄະດີ ແລະ ດ້ານອື່ນໆ; ຢຶດໝັ້ນການປ້ອງກັນ ແລະ ຮັບມືກັບໄພຂົ່ມຂູ່ຂອງ “ການປະຕິວັດສີ”; ຊຸກຍູ້ການຮ່ວມມືໃນຂົງເຂດການເມືອງ, ຄວາມໝັ້ນຄົງ, ຕ້ານອາຊະຍາກໍາ, ປົກປ້ອງສິດຜົນປະໂຫຍດປະຊາຊົນຂອງ 2 ຝ່າຍ ຢູ່ຕ່າງປະເທດ, ປາບປາມອາຊະຍາກຳຂ້າມຊາດ ແລະ ອື່ນໆ ໃຫ້ມີຄວາມເລິກເຊິ່ງ ແລະ ເປັນຮູບປະທຳຕົວຈິງ, ປົກປ້ອງສິດຜົນປະໂຫຍດຮ່ວມກັນຂອງ 2 ປະເທດ; ຝ່າຍຈີນ ຈະສືບຕໍ່ຊ່ວຍເຫຼືອຝ່າຍລາວ ໃນການຍົກລະດັບຄວາມສາມາດໃນການປົກປ້ອງຄວາມໝັ້ນຄົງພາຍໃນປະເທດ ແລະ ການຮັບມື ຕໍ່ການແຊກແຊງຈາກພາຍນອກ, ພ້ອມກັນປົກປ້ອງສະຖຽນລະພາບ ແລະ ຄວາມໝັ້ນຄົງຂອງກັນແລະກັນ, ປ້ອງກັນການແຊກແຊງຂອງອິດທິກຳລັງພາຍນອກ.
2. ເພີ່ມທະວີການຮ່ວມມື ລະຫວ່າງ 2 ກອງທັບ ຕື່ມອີກກ້າວໜຶ່ງ. ຮັກສາກົນໄກການພົບປະການນຳຂັ້ນສູງ, ໂດຍເພີ່ມທະວີຄວາມເຂົ້າອົກເຂົ້າໃຈທາງດ້ານຍຸດທະສາດ; ນໍາໃຊ້ກົນໄກກອງປະຊຸມຄະນະກຳມະການຮ່ວມມື ແລະ ປຶກສາຫາລືລະຫວ່າງ 2 ກອງທັບ ໃຫ້ມີປະສິດທິຜົນ ເພື່ອວາງທິດທາງແຜນການຮ່ວມມືຂອງ ສອງກອງທັບ, ລົງເລີກການຮ່ວມມືໃນຂົງເຂດວຽກງານການເມືອງ ໃຫ້ເປັນຮູບປະທໍາ ແລະ ເປິດກວ້າງການຮ່ວມມືຝຶກຊ້ອມ, ສວນສະໜາມຮ່ວມ ແລະ ຊ້ອມຮົບຮ່ວມ ລະຫວ່າງ 2 ກອງທັບ, ພ້ອມກັນປຶກສາຫາລື ແລະ ເຊັນສັນຍາ ກ່ຽວກັບວຽກງານພະລາທິການ; ຈັດຕັ້ງປະຕິບັດກົນໄກການແລກປ່ຽນມິດຕະພາບ ໃນວຽກງານປ້ອງກັນຊາຍແດນ, ພ້ອມກັນປົກປ້ອງສະຖຽນລະພາບ ແລະ ຄວາມໝັ້ນຄົງຂອງເສັ້ນຊາຍແດນ; ເອົາໃຈໃສ່ວຽກງານການກໍ່ສ້າງໂຄງການໂຮງຮຽນການບິນກອງທັບ, ໂຄງການກໍ່ສ້າງຫ້ອງທົດລອງພະຍາດເຂດຮ້ອນ, ໂຄງການນຳທາງ, ແຜນທີ່ດ້ວຍດາວທຽມຂອງກອງທັບ ແລະ ໂຄງການຈຸດສຸມອື່ນໆ ໃຫ້ມີປະສິດທິຜົນ; ສືບຕໍ່ເສີມຂະຫຍາຍການແລກປ່ຽນ ຂອງບັນດາໂຮງຮຽນ-ສະຖາບັນ, ການກໍ່ສ້າງບຸກຄະລາກອນ, ແລກປ່ຽນຢ້ຽມຢາມຂອງນາຍທະຫານຫນຸ່ມ-ກາງ, ການຄົ້ນຄວ້າເຕັກນິກວິຊາການ ແລະ ການຮ່ວມມືຂົງເຂດອື່ນໆ.
3. ເພີ່ມທະວີການຮ່ວມມື ດ້ານປ້ອງກັນຄວາມສະຫງົບ ແລະ ປະຕິບັດກົດໝາຍຂອງ 2 ປະເທດ, ສືບຕໍ່ດໍາເນີນການປາບປາມອາຊະຍາກຳຂ້າມຊາດ, ປາບປາມການຄ້າມະນຸດທຸກຮູບແບບ, ອາຊະຍາກຳທາງອີເລັກໂຕຣນິກ, ການລັກລອບຂ້າມຊາຍແດນ; ເພີ່ມທະວີການຮ່ວມມື ໃນການລາດ ຕະເວນຮ່ວມຕາມລຳນ້ຳຂອງ,​ ການຮັກສາຄວາມສະຫງົບປອດໄພ ຂອງໂຄງການຮ່ວມມື ໃນການສ້າງ “ໜຶ່ງແລວ ໜຶ່ງເສັ້ນທາງ” ແລະ ອື່ນໆ; ຊຸກຍູ້ການສ້າງ ແລະ ການດໍາເນີນການ ຂອງສູນຮ່ວມມືວຽກງານຕຳຫຼວດ ລາວ-ຈີນ; ສ້າງ ແລະ ເພີ່ມທະວີ ການຈັດຕັ້ງປະຕິບັດກົນໄກການໄປມາຫາສູ່ກັນເປັນປະຈໍາຂອງຂະແໜງການປ້ອງກັນຄວາມສະຫງົບ ທັງສູນກາງ ແລະ ທ້ອງຖີ່ນ; ລົງເລິກການຮ່ວມມືດ້ານການຕ້ານການກໍ່ການຮ້າຍ, ເພີ່ມທະວີການແລກປ່ຽນຂໍ້ມູນ ກ່ຽວກັບການປາບປາມກຸ່ມກໍ່ການຮ້າຍສາກົນ,​ ການປະສານສົມທົບໃນດ້ານການສືບສວນ ແລະ ແກ້ໄຂຄະດີ, ແລກປ່ຽນຖອດຖອນບົດຮຽນເຊິ່ງກັນລະກັນ ແລະ ການຖ່າຍທອດບັນດາມາດຕະການ ທີ່ເປັນຕົວຢ່າງ ທີ່ດີສຸດທາງດ້ານພຶດຕິກຳ ແລະ ການສ້າງຂີດຄວາມສາມາດ; ຝ່າຍຈີນ ຈະໃຫ້ການສະໜັບສະໜູນຝ່າຍລາວ ໃນການຮັກສາຄວາມສະຫງົບຕາມເສັ້ນທາງລົດໄຟ ເພື່ອພ້ອມກັນປົກປັກຮັກສາຄວາມປອດໄພ ຂອງການດຳເນີນກິດຈະການລົດໄຟ ລາວ-ຈີນ; ຝ່າຍຈີນ ຈະໃຫ້ການຊ່ວຍເຫຼືອ ແລະ ການຝຶກອົບຮົມທາງດ້ານຄວາມປອດໄພໃນການຈັດຕັ້ງປະຕິບັດກົດໝາຍ ໃຫ້ແກ່ຝ່າຍລາວ, ຮ່ວມກັບຝ່າຍລາວ ໃນການສ້າງ “ຕົວເມືອງທີ່ມີຄວາມສະຫງົບປອດໄພ”.
4. ເພີ່ມທະວີການຮັບປະກັບຄວາມປອດໄພໃຫ້ແກ່ ປະຊາຊົນຂອງອີກຝ່າຍໜຶ່ງ ທີ່ມາເຮັດວຽກ, ດໍາລົງຊີວິດຢູ່ປະເທດຕົນ ແລະ ຮັບປະກັນຄວາມປອດໄພ ຂອງບັນດາໂຄງການຮ່ວມມືໃຫຍ່ ລະຫວ່າງ 2 ປະເທດ.
5. ເພີ່ມທະວີການຮ່ວມມືໃນຂົງເຂດການເຂົ້າ-ອອກດ່ານຊາຍແດນ ແລະ ການຄຸ້ມຄອງພົນລະເມືອງຂອງອີກຝ່າຍທີ່ເຂົ້າມາອາໄສຢູ່ປະເທດຕົນ; ສືບຕໍ່ ແລະ ປັບປຸງກົນໄກການຕິດຕໍ່ປະສານງານຕົວແທນ 3 ຂັ້ນຂອງຊາຍແດນ ລາວ-ຈີນ, ເພີ່ມທະວີຄວາມເຂັ້ມງວດ ຂອງການເຄື່ອນໄຫວປາບປາມການເຂົ້າເມືອງຜິດກົດໝາຍ, ການຢູ່ອາໄສ ແລະ ການປະກອບອາຊີບຜິດກົດໝາຍ; ລົງເລິກການຮ່ວມມືຄຸ້ມຄອງການກວດກາເຂົ້າ-ອອກດ່ານ, ການສົ່ງຄົນເຂົ້າເມືອງຜິດກົດໝາຍກັບຄືນປະເທດ, ການຄຸ້ມຄອງຄົນຕ່າງປະເທດ ແລະ ອື່ນໆ.
6. ເພີ່ມທະວີການຮ່ວມມື ແລະ ປະສານສົມທົບກັນ ໃນກົນໄກກອງປະຊຸມລັດຖະມົນຕີອາຊຽນ ກ່ຽວກັບ ການປາບປາມການກໍ່ອາຊະຍາກຳຂ້າມຊາດ ແລະ ບັນດາກົນໄກການພົບປະຮ່ວມມືວຽກງານປ້ອງກັນຄວາມສະຫງົບຫຼາຍຝ່າຍ ທີ່ຈັດຂຶ້ນຢູ່ບັນດາເວທີປຶກສາຫາລືຕ່າງໆ ພາຍໃນພາກພື້ນອາຊຽນ ແລະ ພາກພື້ນອື່ນໆຂອງໂລກ.

 **IV. ຂົງເຂດວັດທະນະທຳ-ສັງຄົມ**

 ລົງເລິກການຮ່ວມມືໃນຂົງເຂດວັດທະນະທຳ-ສັງຄົມ,​ ສືບຕໍ່ເສີມຂະຫຍາຍມິດຕະພາບອັນເປັນມູນເຊື້ອ, ເຮັດໃຫ້ພື້ນຖານທາງສັງຄົມ ແລະ ຈິດໃຈຂອງປະຊາຊົນ ຕໍ່ ມິດຕະພາບ ລາວ-ຈີນ ມີຄວາມ ໜັກແໜ້ນ, ຊຸກຍູ້ສາຍພົວພັນ ລາວ-ຈີນ ທີ່ດີຢູ່ແລ້ວ ໃຫ້ຍິ່ງດີກວ່າເກົ່າ, ໃກ້ຊິດກັນຢູ່ແລ້ວ ໃຫ້ຍິ່ງໃກ້ຊິດກັນຫຼາຍຂຶ້ນ.

1. ລົງເລິກການແລກປ່ຽນ ແລະ ຮ່ວມມືດ້ານວັດທະນະທຳ, ຊຸກຍູ້ທ້ອງຖິ່ນຂອງ 2 ປະເທດ ໂດຍສະເພາະ ແມ່ນບັນດາແຂວງທີ່ມີຊາຍແດນຕິດຈອດກັນ ໃຫ້ມີການຂະຫຍາຍການພົວພັນແບບ ເມືອງແຮກສ່ຽວນຳກັນ ໃຫ້ຫຼາຍຂຶ້ນ ເພື່ອຮັດແໜ້ນມິດຕະພາບ ລາວ-ຈີນ ບົນພື້ນຖານສັງຄົມ ແລະ ຈິດໃຈປະຊາຊົນ; ນຳໃຊ້ກົນໄກສອງຝ່າຍ ແລະ ຫຼາຍຝ່າຍຕ່າງໆ ໃນການປົກປ້ອງ, ຮັດແໜ້ນອົງການຈັດຕັ້ງມິດຕະພາບ ແລະ ການໄປມາຫາສູ່ຂອງປະຊາຊົນສອງຝ່າຍ, ເຮັດໃຫ້ການແລກປ່ຽນໄປມາຫາສູ່ກັນ ມີເນື້ອໃນທີ່ອຸດົມສົມບູນຍິ່ງຂຶ້ນ, ສ້າງຄວາມເປັນເອກະພາບ ທີ່ມີຄວາມຮັກແພງເຂົ້າອົກເຂົ້າໃຈກັນ, ເສີມຂະຫຍາຍການເຊື່ອມໂຍງຈິດໃຈ ແລະ ຄວາມໃກ້ຊິດຮັກແພງ ລະຫວ່າງ ປະຊາຊົນສອງຊາດ ລາວ-ຈີນ.
2. ເພີ່ມທະວີການແລກປ່ຽນ ແລະ ຮ່ວມມືມິດຕະພາບ ລະຫວ່າງ ອົງການຈັດຕັ້ງມະຫາຊົນ (ກໍາມະບານ, ຊາວຫນຸ່ມ, ແມ່ຍິງ), ບັນດາວິສາຫະກິດ, ສະມາຄົມຕ່າງໆຂອງສູນກາງ ແລະ ທ້ອງຖິ່ນ ຂອງສອງປະເທດ. ລົງເລິກການແລກປ່ຽນລະຫວ່າງ ຊາວຫນຸ່ມ ແລະ ເຍົາວະຊົນຂອງ 2 ປະເທດ, ຈັດຕັ້ງປະຕິບັດໂຄງການມິດຕະພາບຊາວຫນຸ່ມ ຕາມເສັ້ນທາງລົດໄຟ ລາວ-ຈີນ ໃຫ້ມີປະສິດທິຜົນ ແລະ ພ້ອມກັນຝຶກຝົນກໍ່ສ້າງຜູ້ສືບທອດມິດຕະພາບ ລາວ-ຈີນ.
3. ເພີ່ມທະວີການພົບປະ ແລະ ປະສານສົມທົບທາງດ້ານນະໂຍບາຍການສຶກສາ, ຊຸກຍູ້ການແລກປ່ຽນ ແລະ ຮ່ວມມື ໃນຂົງເຂດການສຶກສາ ລະຫວ່າງ ສອງຝ່າຍ. ຝ່າຍຈີນ ຍິນດີຕ້ອນຮັບນັກສຶກສາທີ່ດີເດັ່ນຂອງລາວ ໄປສຶກສາຮ່ຳຮຽນຢູ່ ສປ ຈີນ; ຈັດຕັ້ງປະຕິບັດໂຄງການໂຮງຮຽນອາຊີວະສຶກສາຮ່ວມກັນ ເພື່ອສະໜອງການບໍລິການໃຫ້ແກ່ ການກໍ່ສ້າງໂຄງການຮ່ວມມືໃຫຍ່ລະຫວ່າງ ລາວ-ຈີນ; ເພີ່ມທະວີການຮ່ວມມື ດ້ານການຮຽນ ການສອນພາສາ-ວັດທະນະທຳ ລາວ-ຈີນ, ຊຸກຍູ້ການແລກປ່ຽນທາງດ້ານວັດທະນະທຳ; ຊຸກຍູ້ການຫັນເປັນດີຈິຕອນຂອງວຽກງານການສຶກສາ, ຊຸກຍູ້ການສ້າງ ແລະ ແບ່ງປັນຊັບພະຍາກອນທາງດ້ານດິຈິຕອນນຳກັນ; ລົງເລິກການຮ່ວມມືດ້ານການສຶກສາຊັ້ນສູງ ແລະ ຄັງປັນຍາ; ເພີ່ມທະວີການຮ່ວມມື ດ້ານການບຸກເບີກຊັບພະຍາກອນມະນຸດ, ຝ່າຍຈີນ ຍິນດີອີງຕາມຄວາມຮຽກຮ້ອງຕ້ອງການຂອງຝ່າຍລາວ ໃນການສະໜອງທຶນຝຶກອົບຮົມ ແລະ ທຶນການສຶກສາລະດັບວິຊາຊີບ ແລະ ລະດັບປະລິນຍາ ໃຫ້ຫຼາຍຂຶ້່ນກວ່າເກົ່າ.
4. ເພີ່ມທະວີການແລກປ່ຽນ ແລະ ຮ່ວມມືທາງດ້ານສຸຂະພາບ ແລະ ສາທາລະນະສຸກ, ເພີ່ມທະວີການພົວພັນຮ່ວມມືໃນຂົງເຂດການບໍລິການໂຮງຫມໍ, ການແພດແຜນບູຮານ,​ ການປ້ອງກັນ ແລະ ຄວບຄຸມການແຜ່ລະບາດຂອງພະຍາດເຂດຮ້ອນ ແລະ ພະຍາດຕິດແປດອື່ນໆ; ຊຸກຍູ້ບັນດາອົງການການແພດ ເຂົ້າຮ່ວມ ສະຫະພັນການຮ່ວມມືໂຮງຫມໍ ອາຊຽນ-ຈີນ ໃຫ້ຫຼາຍຂຶ້ນກວ່າເກົ່າ,​ ນໍາໃຊ້ທ່າແຮງຂອງສະຫະພັນ ໃນການຍົກລະດັບຄວາມສາມາດ ແລະ ຊຸກຍູ້ປັບປຸງລະບົບການຄຸ້ມຄອງກົງຈັກການແພດສອງຝ່າຍ. ຝ່າຍຈີນ ຈະໃຫ້ການສະໜັບສະໜູນ ຝ່າຍລາວ ໃນການສ້າງຄວາມສາມາດ ຂອງຫ້ອງທົດລອງຮ່ວມ ເພື່ອປ້ອງກັນ ແລະ ປິ່ນປົວພະຍາດເຂດຮ້ອນ, ພ້ອມກັນຍົກລະດັບຄວາມສາມາດໃນການປ້ອງກັນ ແລະ ຄວບຄຸມພະຍາດເຂດຮ້ອນ ຂອງພາກພື້ນແມ່ນ້ຳຂອງ-ແມ່ນ້ຳລ້ານຊ້າງ; ສືບຕໍ່ການຊ່ວຍເຫຼືອຜ່າຕັດແກ້ວຕາຂຸ້ນ ພາຍໃຕ້ໂຄງການ “ແສງສະຫວ່າງ” ແລະ ກິດຈະກໍາການກຸສົນສາກົນຕ່າງໆ ຢູ່ ສປປ ລາວ, ພ້ອມກັນປົກປ້ອງສຸຂະພາບທີ່ດີ ຂອງປະຊາຊົນສອງຊາດ.
5. ຕັ້ງໜ້າຈັດຕັ້ງປະຕິບັດການຮ່ວມມື ດ້ານວັດທະນະທຳ ແລະ ທ່ອງທ່ຽວ. ຊຸກຍູ້ການປຶກສາຫາລື ແລະ ລົງນາມ ແຜນຈັດຕັ້ງປະຕິບັດການຮ່ວມມື ທາງດ້ານວັດທະນະທຳ ແລະ ການທ່ອງທ່ຽວ ສະບັບໃໝ່ຮ່ວມກັນ; ຊຸກຍູ້ການໄປມາຫາສູ່ໃນທຸກລະດັບ, ສະໜັບສະໜູນຊຸກຍູ້ການພົວພັນຮ່ວມມືຂອງບັນດາຂະແໜງການວັດທະນະທຳ ແລະ ທ່ອງທ່ຽວ; ຕັ້ງໜ້າເຂົ້າຮ່ວມບັນດາກິດຈະກໍາວັດທະນະທໍາ ແລະ ທ່ອງທ່ຽວສຳຄັນຕ່າງໆ ທີ່ອີກຝ່າຍໜຶ່ງເປັນເຈົ້າພາບ, ຝ່າຍຈີນ ຈະອຳນວຍຄວາມສະດວກໃຫ້ຝ່າຍລາວ ໃນການໂຄສະນາແນະນຳ ແລະ ເຜີຍແຜ່ການທ່ອງທ່ຽວຂອງລາວຢູ່ຈີນ; ໂດຍປິ່ນອ້ອມເສັ້ນທາງລົດໄຟ ລາວ-ຈີນ, ສອງຝ່າຍ ຈະສະໜັບສະໜູນການສ້າງຜະລິດຕະພັນ ແລະ ສ້າງເສັ້ນທາງທີ່ດີເດັ່ນທາງດ້ານວັດທະນະທຳ ແລະ ການທ່ອງທ່ຽວ, ຊຸກຍູ້ການສ້າງຍີ່ຫໍ້ ແລະ ການໂຄສະນາແນະນຳຕະຫຼາດ; ເພີ່ມທະວີການສ້າງຊັບພະຍາກອນມະນຸດ ແລະ ສ້າງໂຄງການຝຶກອົບຮົມໃນດ້ານຕ່າງໆ.
6. ຮັບປະກັນ ແລະ ຍົກລະດັບການພົວພັນຮ່ວມມືໃນຂົງເຂດວຽກງານນັກຮົບເກົ່າ, ເພີ່ມທະວີການແລກປ່ຽນທາງດ້ານລະບົບນະໂຍບາຍ ແລະ ບົດຮຽນໃນການເຮັດວຽກ ໃນຂົງເຂດວຽກງານຄຸ້ມຄອງ-ບໍລິການນັກຮົບເກົ່າ, ການເບິ່ງແຍງສະຫວັດດີການທີ່ດີ,​ ຝຶກອົບຮົມປະກອບອາຊີບ, ສະໜັບສະໜູນການສ້າງກິດຈະການ, ການດຳລົງຊີວິດໃນສັງຄົມ, ການສັນລະເສີນ ແລະ ຈາລຶກຄຸນງາມຄວາມດີ ແລະ ອື່ນໆ ຂອງສອງຝ່າຍ. ພ້ອມກັນຈັດຕັ້ງປະຕິບັດວຽກງານປົກປັກຮັກສາ ແລະ ປັບປຸງບູລະນະບັນດາອານຸສອນວີລະຊົນຂອງຈີນ ຢູ່ລາວ ເພື່ອເສີມຂະຫຍາຍບົດບາດການເປັນບ່ອນໃຫ້ສຶກສາຮ່ຳຮຽນ ແລະ ເຜີຍແຜ່ສາຍພົວພັນມິດຕະພາບອັນເປັນມູນເຊື້ອ ລະຫວ່າງ ລາວ ແລະ ຈີນ.
7. ລົງເລິກການຮ່ວມມືດ້ານການຂ່າວ, ໂທລະພາບ-ວີດີໂອ, ການພິມ ແລະ ອື່ນໆ; ນຳໃຊ້ກົນໄກການພົວພັນຮ່ວມມືທາງດ້ານສື່ມວນຊົນສອງຝ່າຍ ແລະ ຫຼາຍຝ່າຍ ໃຫ້ມີປະສິດທິພາບ; ຈັດຕັ້ງປະຕິບັດການຮ່ວມສຳພາດ, ຮ່ວມຜະລິດສື່ມວນຊົນຂ່າວສານ, ແລກປ່ຽນໄປມາຫາສູ່, ຝຶກອົບຮົມ ແລະ ອື່ນໆ. ຝ່າຍຈີນ ຈະໃຫ້ການແນະນຳບົດຮຽນໃນການສ້າງ ແລະ ເຜີຍແຜ່ຮູບເງົາ ໃຫ້ແກ່ຝ່າຍລາວ; ລົງເລິກຈັດຕັ້ງປະຕິບັດໂຄງການແປ ແລະ ຈັດພິມບັນດາຜົນງານທີ່ມີຄຸນຄ່າຂອງສອງຝ່າຍ, ຊຸກຍູ້ໃຫ້ບັນດາຂະແໜງການພິມຂອງສອງຝ່າຍ ດຳເນີນກົນໄກການຮ່ວມມື ໃນການຜະລິດເນື້ອໃນ, ແປພາສາ ແລະ ຈັດພິມ, ເປີດໂຕ ແລະ ເຜີຍແຜ່ ແລະ ດ້ານອື່ນໆ ນຳກັນຢ່າງເປັນປົກກະຕິ.

 **V. ຂົງເຂດລະບົບນິເວດ**

 ຊຸກຍູ້ການຮ່ວມມືຮອບດ້ານໃນຂົງເຂດລະບົບນິເວດ ແລະ ສິ່ງແວດລ້ອມ,​ ລິເລີ່ມການພັດທະນາແບບໝູນວຽນ, ກາກໂບນິກຕ່ຳ ແລະ ສີຂຽວ; ຮ່ວມກັນສ້າງອາລິຍະທຳລະບົບນິເວດ,​ ໂດຍຖືເອົາການຮ່ວມມືດ້ານລະບົບນິເວດ ແລະ ສິ່ງແວດລ້ອມ ເປັນການຊຸກຍູ້ການສ້າງຄວາມຮັ່ງມີຜາສຸກໃຫ້ແກ່ປະຊາຊົນສອງຊາດ.

1. ລົງເລິກການຮ່ວມມືໃນຂົງເຂດລະບົບນິເວດ ແລະ ສິ່ງແວດລ້ອມ, ເພີ່ມທະວີການແລກປ່ຽນປຶກສາຫາລື ກ່ຽວກັບ ການສ້າງຈິດສຳນຶກ ຕໍ່ລະບົບນິເວດ, ການຮັກສາສິ່ງແວດລ້ອມ ແລະ ມາດ ຕະຖານໃນການຈັດຕັ້ງປະຕິບັດກົດໝາຍ; ຝ່າຍຈີນ ຈະສະໜັບສະໜູນ ຝ່າຍລາວ ໃນການສ້າງຂີດຄວາມສາມາດຂອງບຸກຄະລາກອນ ດ້ານການປ່ຽນແປງດິນຟ້າອາກາດ, ການແກ້ໄຂມົນລະພິດ, ການຄຸ້ມຄອງສິ່ງແວດລ້ອມ, ການປົກປັກຮັກສາລະບົບນິເວດ ແລະ ອື່ນໆ; ເພີ່ມທະວີການກໍ່ສ້າງເຂດສາທິດຕົວແບບກາກໂບນິກຕ່ຳ ເພື່ອຮັບມືກັບການປ່ຽນແປງຂອງດິນຟ້າອາກາດ ລະຫວ່າງ ລາວ-ຈີນ ໃນຂອບການຮ່ວມມື ໃຕ້-ໃຕ້; ເສີມຂະຫຍາຍບົດບາດການເປັນຕົວແບບຂອງເຂດສາທິດດັ່ງກ່າວ ໃນບັນດາຂະບວນການຂອງການຮັບມືກັບການປ່ຽນແປງຂອງດິນຟ້າອາກາດ ແລະ ຊຸກຍູ້ການພັດທະນາກາກໂບນິກຕ່ຳ ແລະ ສີຂຽວ.
2. ເພີ່ມທະວີການຮ່ວມມືຂົງເຂດຊັບພະຍາກອນນ້ຳ ໃນຂອບສອງຝ່າຍ ແລະ ກົນໄກການຮ່ວມມືແມ່ນ້ຳຂອງ-ແມ່ນ້ຳລ້ານຊ້າງ, ຊຸກຍູ້ໃຫ້ບັນດາຂະແໜງການ ສຶືບຕໍ່ເຊັນບົດບັນທຶກການຮ່ວມມື ທາງດ້ານຊັບພະຍາກອນນ້ຳ, ເສີມຂະຫຍາຍການຮ່ວມມື ໃນການພັດທະນາ-ນຳໃຊ້, ການສຶກສາຂໍ້ມູນນ້ຳ, ການສະກັດກັ້ນ ແລະ ຫຼຸດຜ່ອນອຸທົກກະໄພ, ການກໍ່ສ້າງຂີດຄວາມສາມາດ, ການຝຶກອົບຮົມພະນັກງານ ແລະ ດ້ານອື່ນໆ ເພື່ອພ້ອມກັນຍົກສູງລະດັບການນຳໃຊ້ແຫຼ່ງຊັບພະຍາກອນນ້ໍາໃຫ້ມີຄວາມປອດໄພ ແລະ ປະຢັດ.
3. ຝ່າຍຈີນ ຈະນຳໃຊ້ເຕັກນິກດ້ານອາວະກາດ ເພື່ອຊ່ວຍເຫຼືອຝ່າຍລາວ ໃນການຄຸ້ມຄອງຊັບພະຍາກອນກະສິກຳ-ປ່າໄມ້, ການຄຸ້ມຄອງຊັບພະຍາກອນນ້ຳ, ການຮັກສາສິ່ງແວດລ້ອມ, ການສະກັດກັ້ນ ແລະ ຫລຸດຜ່ອນໄພນ້ຳຖ້ວມ ແລະ ໄພທຳມະຊາດຕ່າງໆ.
4. ນຳໃຊ້ຂອບການຮ່ວມມື ອາຊຽນ-ຈີນ, ຂອບການຮ່ວມມື ແມ່ນ້ຳຂອງ-ແມ່ນ້ຳລ້ານຊ້າງ,ສະຫະພັນສາກົນການພັດທະນາສີຂຽວ ໃນຂອບ “ໜຶ່ງແລວ ໜຶ່ງເສັ້ນທາງ” ໃຫ້ມີປະສິດທິພາບ, ຊຸກຍູ້ການປຶກສາຫາລື ດ້ານນະໂຍບາຍສິ່ງແວດລ້ອມ, ການຮ່ວມມືດ້ານເຕັກນິກ ແລະ ກິດຈະກຳທີ່ກ່ຽວຂ້ອງອື່ນໆຂອງສອງຝ່າຍ​ ເພື່ອປະສານສົບທົບ ແລະ ປຶກສາຫາລືກັນໃນບັນຫາສິ່ງແວດລ້ອມຂອງພາກພື້ນ ແລະ ທົ່ວໂລກ ທີ່ສອງຝ່າຍໃຫ້ຄວາມສົນໃຈຮ່ວມກັນ.
5. ຕັ້ງໜ້າເພີ່ມທະວີການຮ່ວມມືໃນຂົງເຂດອະນຸລັກສັດປ່າ ແລະ ພືດພັນ ໂດຍສະເພາະ ພືດທີ່ເປັນຢາ,​ ເພີ່ມທະວີການປຶກສາຫາລື ແລະ ປະສານສົມທົບກັນໃນການວາງທັດສະນະຕໍ່ ບັນດາຂໍ້ຕົກລົງ ລະຫວ່າງ ລັດຖະບານ ແລະ ສົນທິສັນຍາສາກົນຕ່າງໆ.

**ພາກທີ III : ກົນໄກການຈັດຕັ້ງປະຕິບັດ.**

ບັນດາກະຊວງ-ອົງການ ແລະ ທ້ອງຖິ່ນຂອງ 2 ຝ່າຍ ລາວ-ຈີນ ກໍານົດແຜນການລະອຽດຂອງຕົນ ໃນການຈັດຕັັ້ງປະຕິບັດເນື້ອໃນຂອງແຜນແມ່ບົດສະບັບນີ້ ໃນພາກສ່ວນທີີ່ຕົນຮັບຜິດຊອບ ໂດຍອີງໃສ່ສະພາບຕົວຈິງ. ສອງຝ່າຍ ມອບໃຫ້ ຄະນະພົວພັນຕ່າງປະເທດສູນກາງ ພັກປະຊາຊົນ ປະຕິວັດລາວ ແລະ ຄະນະພົວພັນຕ່າງປະເທດສູນກາງ ພັກກອມມູນິດຈີນ ເປັນອົງການໃຈກາງໃນການຕິດຕາມຊຸກຍູ້ ການຈັດຕັ້ງປະຕິບັດ, ພ້ອມທັງຮັບຜິດຊອບການປະສານງານ, ຕິດຕາມ, ກວດກາການຈັດຕັ້ງປະຕິບັດ, ສະຫຼຸບປະເມີນຜົນ, ການໂຄສະນາເຜີຍແຜ່ ແລະ ວຽກງານອືີ່ນໆທີີ່ກ່ຽວຂ້ອງ. ໃນການຈັດຕັັ້ງປະຕິບັດ ຖ້າຫາກມີຄວາມຫຍຸ້ງຍາກ, ສອງຝ່າຍ ຈະປຶກສາຫາລືກັນ ບົນພື້ນຖານຈິດໃຈໄມຕີຈິດມິດຕະພາບ.

ແຜນແມ່ບົດສະບັບນີ້ ລົງນາມ ທີີ່ ນະຄອນຫຼວງປັກກິ່ງ ໃນວັນທີ 20 ຕຸລາ 2023, ໂດຍເຮັດເປັນ 2 ສະບັບຕົ້ນ ທີ່ເປັນພາສາລາວ ແລະ ພາສາຈີນ ມີຄຸນຄ່າເທົ່າທຽມກັນ. ແຜນແມ່ບົດສະບັບນີ້ ມີຜົນບັງຄັບໃຊ້ໃນກໍານົດເວລາ 5 ປີ ແລະ ມີຜົນສັກສິດ ນັບແຕ່ວັນທີ 1 ມັງກອນ 2024 ເປັນຕົ້ນໄປ. ພາຍຫລັງຄົບກຳນົດການນໍາໃຊ້ແລ້ວ, ສອງຝ່າຍ ຈະອີງຕາມສະພາບຕົວຈິງ ເພື່ອລົງນາມແຜນແມ່ບົດສະບັບໃໝ່.